KOMISIJOS REGLAMENTAS (EB) Nr. 971/2006
2006 m. birželio 29 d.
iš dalies keičiantis Reglamentą (EB) Nr. 2375/2002, atidarantį trečiųjų šalių kilmės paprastųjų kviečių, išskyrus aukštos kokybės paprastuosius kviečius, Bendrijos tarifines kvotas ir numatantį jų administravimą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 29 d. Tarybos reglamentą (EB) Nr. 1784/2003 dėl bendro grūdų rinkos organizavimo (1), ypač į jo 12 straipsnio 1 dalį,
kadangi:
(1)
Tarybos sprendimu 2006/333/EB (2) patvirtintame Europos bendrijos ir Jungtinių Amerikos Valstijų susitarime pasikeičiant laiškais pagal 1994 m. Bendrojo susitarimo dėl muitų tarifų ir prekybos (GATT) (3) XXIV straipsnio 6 dalį ir XXVIII straipsnį numatoma padidinti paprastųjų kviečių, kuriems taikoma tarifinė kvota, kiekį.
(2)
Komisijos reglamentu (EB) Nr. 2375/2002 (4) atidaroma paprastųjų kviečių, išskyrus aukštos kokybės paprastuosius kviečius, Bendrijos tarifinė kvota. Reikėtų įgyvendinti 2006/333/EB sprendimu patvirtintą susitarimą padidinant 6 787 tonomis tarifinės kvotos III daliai priklausantį kiekį trečiosioms šalims, išskyrus Jungtines Amerikos Valstijas ir Kanadą.
(3)
Kad būtų aiškiau, reikėtų patikslinti, kad importo licencijos paraiškas būtina pateikti ne vėliau kaip pirmadienį. Paraiškas galima pateikti ir anksčiau.
(4)
Todėl reikėtų atitinkamai iš dalies pakeisti Reglamentą (EB) Nr. 2375/2002.
(5)
Kadangi 2006/333/EB sprendimu patvirtinto susitarimo įgyvendinimas numatytas nuo 2006 m. liepos 1 d., reikėtų numatyti, kad šis reglamentas įsigaliotų jo paskelbimo Europos Sąjungos oficialiajame leidinyje dieną.
(6)
Šiame reglamente numatytos priemonės atitinka Javų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2375/2002 iš dalies keičiamas taip:
1)
2 straipsnio 1 dalis pakeičiama taip:
„1. Atidaroma 2 988 387 tonų paprastųjų kviečių, kurių kodas yra 1001 90 99, išskyrus aukštos kokybės paprastuosius kviečius, tarifinė kvota.“;
2)
3 straipsnis iš dalies keičiamas taip:
a)
1 dalis pakeičiama taip:
„1. Visa importo tarifinė kvota padalijama į tris dalis:
-
I kvotos dalis (eilės numeris 09.4123): 572 000 tonų skiriama Jungtinėms Amerikos Valstijoms,
-
II kvotos dalis (eilės numeris 09.4124): 38 000 tonų skiriama Kanadai,
-
III kvotos dalis (eilės numeris 09.4125): 2 378 387 tonų skiriama kitoms trečiosioms šalims.“;
b)
3 dalis pakeičiama taip:
„3. III kvotos dalis padalijama į keturias dalis, kurios skiriamos kas ketvirtį šiais laikotarpiais ir kiekiais:
a)
dalis Nr. 1: nuo sausio 1 d. iki kovo 31 d. - 594 597 tonos;
b)
dalis Nr. 2: nuo balandžio 1 d. iki birželio 30 d. - 594 597 tonos;
c)
dalis Nr. 3: nuo liepos 1 d. iki rugsėjo 30 d. - 594 597 tonos;
d)
dalis Nr. 4: nuo spalio 1 d. iki gruodžio 31 d. - 594 596 tonos.
2006 m. dalis Nr. 3 yra 597 991 tona.“;
3)
5 straipsnis iš dalies keičiamas taip:
a)
1 dalies pirmas sakinys pakeičiamas taip:
„Importo licencijos paraiškos pateikiamos valstybių narių kompetentingoms institucijoms kiekvieną savaitę, ne vėliau kaip pirmadienį 13 val. (Briuselio laiku).“;
b)
2 dalies pirmos pastraipos pirmas sakinys pakeičiamas taip:
„Paskutinę licencijos paraiškų pateikimo dieną ne vėliau kaip 18.00 valandą Briuselio laiku kompetentingos institucijos elektroniniu būdu Komisijai pateikia pranešimą pagal šio reglamento priede pateiktą pavyzdį ir nurodo bendrą kiekį, kuris apskaičiuojamas sudėjus visus importo licencijos paraiškose nurodytus kiekius.“;
c)
3 dalis pakeičiama taip:
„3. Jeigu nuo laikotarpio pradžios paskirto kiekio ir 2 dalyje nurodyto kiekio suma viršija aptariamos kvotos dalies kiekį ar dalies dalį, Komisija ne vėliau kaip trečią darbo dieną nuo paskutinės paraiškų pateikimo dienos nustato paskirstymo koeficientus, kurie taikomi prašomiems skirti kiekiams.“;
d)
4 dalies pirmos pastraipos pirmas sakinys pakeičiamas taip:
„Pritaikius pagal 3 dalį nustatytus paskirstymo koeficientus, jeigu jie buvo taikyti, ketvirtą darbo dieną nuo paskutinės paraiškos pateikimo dienos valstybių narių kompetentingos institucijos išduoda importo licencijas, kuriose nurodyti kiekiai atitinka kiekį, kurio Komisijos buvo prašoma pagal 2 dalį.“
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2006 m. liepos 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2006 m. birželio 29 d.